امریکا به د داعش پرضد فشار نور هم سوا کوي: ټیلرسن
په واشنګټن کې د داعش په وړاندې له نړیوالې غونډې څخه مخکې په شام کې د یادې ترهګرې ډلې سره څو ځایه جګړه روانه وه.
تیره اونۍ ترهګرې ډلې پلازمینې دمشق ته نږدې داسې ستره جګړه وکړه چې په تیرو څلورو کالو کې یې ساری نه لیدل کیږي. حکومتي ځواکونو په ځواب کې د داعش تر ولکې لاندې سیمو باندې توغندي وتوغول. د هیواد په شمال لویدیځ کې بیا د امریکا په مشرۍ کې ایتلافي ځواکونو له داعش سره د هغوي په ترټولو قوي مرکز رقه کې جګړه وکړه. دامریکا د بهرنیو چارو وزیر ریکس ټیلرسن د چهارشنبې په ورځ د داعش پرضد د نړیوال ایتلاف د غړو هیوادونو د استازو کوربه وه. دغه غونډې ته د وینا په مهال ښاغلي ټیلرسن ویلي د داعش پرضد به فشار نور هم سوا کوي. (پداسې حال کې چې په سوریه کې به د داعش په وړاندې لا کوټلي ګامونه پورته شي زه باید وه وایم چې متحده ایالات به د داعش او القاعدې په وړاندې فشار زیات کړي او دا زمینه به برابره کړي چې خلک د سیمو د خوندي کیدو وروسته بیرته خپلو کورونو ته ولاړ شي.) خو ټیلرسن د امریکا د بهرنیو چارو د پخواني وزیر جان کیرې سره په توپیر په سوریه کې د سیاسي حالت په اړه څه وه نه ویل: (د ایتلاف په توګه زمونږ کار د هیوادونو جوړول نه ده. مونږ باید دا باوري کړو چې زمونږ د ایتلاف غړي هیوادونه د داعش د بیا راپورته کیدو د مخنیوي په برخه کې خپلې سرچینې په کار واچوي او جګړه ځپلو ټولنو سره د بیارغونې او ثبات راتلو په برخه کې مرسته وکړو.) د شام لپاره د متحده ایالاتو ځانګړی استازی مایکل ریټنې د جینوا په خبرو کې ګډون کوي خو روس، ترکي او ایران په دغو خبرو کې لا فعال رول لوبوي. روس د شام د ولسمشر بشار الاسد د ملاتړ لپاره پوځي مرسته وکړه او له مخالفینو نه یې د سیمو په بیرته نیولو کې ورسره مرسته وکړه. په شام کې د الرحمن ګنډک ویاند وایل الوان وایې: (د سیمې حالات به د خبرو اترو دا دور باندې بې اغیزې نه وي خو بیا هم ډیر مثبت فکر نشو کولای. سیاسي مجبوریتونه روښانه دي او هغه سیاسي انتقال دی. د سوریې لپاره د ملګروملتونو استازی سټیفن ډیمسټورا پدې برخه کې جدي کار کوي. خو داسې ښکاري چې رژیم او روسانه به ددې په وړاندې خنډ وي نو ځکه خوشبیني نشته.) ډیمسټورا د روس د بهرنیو چارو له وزیر سرګي لاوروف سره د چهارشنبې په ورځ په ماسکو کې ولیدل او جینوا ته د بیرته راتګ نه مخکې به په انقره کې له ترکي چارواکو سره هم وګوري.